《题碧云亭》
宋代·吴芾

累土创新亭，本拟还旧观。
或言旧亭庳，视此才及半。
我方安朴拙，岂敢事轮奂。
言念梦幻身，终日困几案。
既未许自如，超然脱羁绊。
亦欲对江山，时发一笑粲。
自从得新亭，顿觉百忧散。
亭前柳色新，亭下荷花乱。
明月可坐邀，积雪堪俯玩。
凭栏送飞鸿，千里归一盼。
诗成似有神，酒行俗无算。
取次亦足乐，胡为尚兴叹。
恨吾年已衰，志不在游宦。
何当归去来，终老湖山畔。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。